text: Region lægger fortrolige CPR-oplysninger på nettet
  02 februar 2013 kl. 12.37
  Navne og CPR-numre på 69 nulevende og afdøde kræftpatienter fra Region Syddanmark kan findes på internettet.
  Region Syddanmark har sjusket groft med kræftpatienters personlige oplysninger. Det skriver DR lørdag.
  Regionen har lagt en liste med 69 nulevende og afdøde kræftpatienters navne og CPR-numre ud på internettet.
  - Det er en meget grov overtrædelse af persondataloven, siger Charlotte Bagger Tranberg, lektor i persondataret ved Aalborg Universitet, til DR.
  - Jeg tror, det er det mest alvorlige tilfælde, jeg har set i de 13 år, jeg har arbejdet med persondata.
  Patienters helbredsmæssige oplysninger er fortrolige og må ikke viderebringes.
  - Det er oven i købet oplysninger, som er offentliggjort af en offentlig institution, som man må forvente passer på borgernes oplysninger, siger Charlotte Bagger Tranberg.
  Administrerende sygehusdirektør for Sygehus Lillebælt, Niels Nørgaard Pedersen, kalder offentliggørelsen af de 69 patienters persondata for en fejl.
  - Det er selvfølgelig dybt beklageligt, at folk, der har givet os lov til, at deres væv og blod kan bruges til forskningsformål, kan finde deres personoplysninger på den åbne del af internettet, udtaler Niels Nørgaard Pedersen til DR.
  - Det kan vi kun dybt beklage. Det er etisk imod vores egne retningslinjer. Og det er stik imod al forskningsetik og regler inden for det.
  Han oplyser, at Region Syddanmark endnu ikke ved, hvordan CPR-numrene er havet på internettet.
  - Det er vi ved at danne os det fulde overblik over. Det kan jeg ikke gå i detaljer med.
  De offentliggjorte CPR-numre kan misbruges til identitetstyveri, for eksempel til at oprette lån i patienternes navne.
  - Konsekvenserne er så uoverskuelige i dag, når det er sådan, at de her oplysninger bliver offentliggjort på internettet, siger Charlotte Bagger Tranberg.
  Derfor skal Region Syddanmark hurtigst muligt fjerne de private oplysninger og kontakte patienterne og diverse søgemaskiner.
  